Papersnake/gushiwen huggingface dataset:
奉陪浑侍中上巳日泛渭河
卢纶（唐代）

青舸锦帆开，浮天接上台。晚莺和玉笛，春浪动金罍。

舟楫方朝海，鲸鲵自曝腮。应怜似萍者，空逐榜人回。
生张说
洪亮吉（清代）

才脱稿，已立碣，死姚崇算生张说。
虞美人（刘帅生日）
赵彦端（宋代）

疏梅淡月年年好。春意今年早。迎长时节近佳辰。看取衮衣黄迎、画麒麟。

酒中倒卧南山绿。起舞人如玉。风流椿树可怜生。长与柳枝桃叶、共青青。
咏陈叔阳际槎轩二首 其二
王嘉言（明代）

地僻车尘远，家贫人事稀。一轩清且朴，万舸去还归。

尽日看垂钓，明时尚采薇。多君怜墨客，未厌款柴扉。
秋夜秦氏绣石山房同友人赋
邹璧（明代）

绣石轻云傍水飞，微凉初洒芰荷衣。良宵偶坐成佳会，好友相于说息机。

髹几琴尊何落落，石栏星斗自辉辉。老来不尽逋仙兴，明发扁舟载鹤归。
故人李世南画秋山林木平远三首和韵 其三
李之仪（宋代）

霜清木落见沙洲，洲上人家半在舟。射雁归来鱼满笱，瓮中先见问扶头。
用韵送任以道入四川总领幕府二首 其二
项安世（宋代）

软红尘里不争新，蠹简香中却竞辰。邺架孔堂深贮腹，鲍篇陈檄妙看亲。

刍粮轧轧虚旁午，岁月悠悠老秩寅。曷日阴山行汉马，大挥椽笔布王春。
横溪堂春晓二首
虞似良（宋代）

一把新秧趁手青，轻烟漠漠雨冥冥。
东风染尽三千顷，白鹭飞来无处停。
沁园春（寿韦轩八十一岁·九月初二）
李慧之（清代）

八九十翁，似婴儿戏，汉司马迁。记渭川垂钓，一年之长，龙山吹帽，七日之前。口角春风，襟期秋月，万事从来只任缘。随渠道，更登天富贵，陆地神仙。

儿孙绿绶青编。看鼓舞云霄高刺天。但阶移花影，闲寻棋局，风斜竹径，缓起茶烟。心迹逾清，精神越健，不用金丹资节宣。洪崖老，笑将眉寿，祝我老人轩。
山阁夏日寄黄大茂才
林逋（宋代）

几日无缘见叔度，令人鄙吝不能忘。
新篁绕阁薰风细，还肯时来纳晚凉。
秋日仪真即事十首 其一
刘弇（宋代）

秋风来从越天末，痛洗玻璃出明月。云陴隐起玉龙眠，下有舂容万涛雪。

独茧之纶攲一叶，半酣老渔棹歌发。客心寸许了无多，底事临风吹欲折。
次常之暑中即事韵五首 其五
许及之（宋代）

晚云蔽月气微清，假寐齁齁鼻自鸣。起看青天净如拭，月明于我不无情。
西园石榴盛开
欧阳修（宋代）

荒台野径共跻攀，正见榴花出短垣。
绿叶晚◇啼处密，红房初日照时繁。
最怜夏景铺珍簟，尤爱晴香入睡轩。
乘兴便当携酒去，不须旌骑拥车辕。
秋日有作二首
曹勋（宋代）

未有鸦啼露气清，西南残月半规明。
无言步绕阑干曲，景与老怀空自惊。
颂古十七首
释道行（宋代）

堂堂白日上刀梯，任是昆仑眼亦迷。
多谢门前案山子，春来秋去泄天机。
壬申元日大雪二日立春晴景豁然春宴有作
张翥（元代）

白雪青天映日红，楼台高下玉山中。盘蔬晓送冰丝脆，钗杏春生蜡带融。

北斗龙杓回后夜，东皇鸾辂驾灵风。何如得接云霄上，一看烟花绕禁宫。
减字木兰花
蔡伸（宋代）

多情多病。玉貌疲来愁览镜。门掩东风。零落桃花满地红。

重帘掩卷。愁睹杏梁双语燕。强拂瑶琴。一曲幽兰泪满襟。
赠怀光上人
黄滔（唐代）

谢城还拥入，师以接人劳。过午休斋惯，离经吐论高。

顶寒拳素发，珠锐走红绦。终忆泉山寺，听猿看海涛。
点绛唇·池馆春深
方千里（宋代）

池馆春深，海棠枝上斑斑雨。酒旗斜举。风滚杨花絮。游子征衫，凭暖阑干处。空凝伫。杜鹃啼苦。还报南楼鼓。
寄耏门梁进士
林逋（宋代）

退隐无山进乏媒，杜门芳草与苍苔。
贫为吾道应关命，达以他途亦是才。
人静合寻衙北寺，野凉还上郭西台。
江干昨夜情多少，风雨吹灯一梦回。
石竺山二十咏
刘克庄（宋代）

此为何处所，满目是琼瑰。
圣人被褐怀，呆汉空手回。
畏暑不出
张耒（宋代）

赫赫三万里，共煮一鼎汤。
蓬茅数椽屋，何处有清凉。
惟有摄心坐，憩此真道场。
清虚无一物，焚灼不能伤。
自我知此趣，两脚不下堂。
人皆笑我拙，我亦笑人狂。
双溪驿
黄策（宋代）

已列危峨浮倒影，故淙寒碧护孤洲。峰回路断迷征客，雪溅雷奔阻下鸥。
送蒋肖韩
薛师石（宋代）

岳阳有仙迹，君去颇相宜。
已料官閒日，多吟湘水诗。
高风琴断裂，白月酒涟漪。
无意求人荐，惟应我自知。
送子虡赴金坛丞
陆游（宋代）

与汝为父子，忽逾五十年。平生知几别，此别益酸然。

念汝发亦白，执手河桥边。西行过临平，想汝小系船。

悠悠阳羡路，渺渺云阳川。京江昔所游，想像在目前。

今兹两使君，幸有宿昔缘。汝虽登门晚，世好亦牵联。

顾于赏罚间，其肯为汝偏。夙夜佐而长，努力忘食眠。

醇如新丰酒，清若鹤林泉。棠宜使可爱，蒲正不须鞭。
新丰行
李东阳（明代）

长安风土殊不恶，太公但念东归乐。
汉皇真有缩地功，能使新丰为故丰。
人民不异山川同，公不思归乐关中。
汉家四海一太公，俎上之对何囱囱，当时幸不烹若翁。
复寓返照庵用前韵
王寂（南北朝）

杏子青青小未黄，绿阴如染可禅房。腹摇鼻息平生足，更觉空门兴味长。
饮马歌·边头春未到
曹勋（宋代）

此腔自虏传至边，饮牛马即横笛吹之，不鼓不拍，声甚凄断。闻兀术每遇对阵之际，吹此则鏖战无还期也。

边头春未到，雪满交河道。暮沙明残照，塞烽云间小。断鸿悲，陇月低，泪湿征衣悄。岁华老。
述古闻之明日即来坐上复用前韵同赋
苏轼（宋代）

仙衣不用剪刀裁，国色初酣卯酒来。
太守问花花有语，为君零落为君开。
述怀（校书娶崔时年已暮崔微有愠色赋诗述怀）
崔氏（唐代）

不怨卢郎年纪大，不怨卢郎官职卑。

自恨妾身生较晚，不及卢郎年少时。
同张随州赋会稽朱子荣
曾丰（宋代）

月娥施朱小留残，天风吹上桂树端。叶犹强项护故绿，花独多情染馀丹。

夜来谁借修月斧，和根剟与凡世看。世人不识天上种，醉眼恍惚魂溟漫。

我尝浪作折桂客，惊见似与丹窟般。主人眠花熟风韵，等是姓朱俱可观。

况逢问字载酒客，不妨为花理杯盘。赏者莫惮腕欲脱，花到夜深不禁寒。
溪村晚步即事二首
董嗣杲（宋代）

小策盘旋草舍东，东西拾穗走儿童。
村家閒有秋收处，愁语酣歌自不同。
怀保暹师
释智圆（宋代）

高迹知何处，相怀早晚休。
苦吟空对月，闭户更禁秋。
砌隙寒虫切，林稍下叶稠。
音书杳难寄，天阔水悠悠。
灯词
姜夔（宋代）

游人归后天街静，坊陌人家未闭门。
帘里垂灯照尊俎，从中嬉笑觉春温。
再次赠张学录韵十诗
陈造（宋代）

李蔡下中尔，万目指骞腾。
何蕃头欲白，秋窗耿青灯。
荷花
石涛（清代）

荷叶五寸荷花娇，贴波不碍画船摇；
相到薰风四五月，也能遮却美人腰。
高宗皇帝挽词二首
黄伦（宋代）

大业由身济，中兴迈百王。
忧勤三纪治，寿考九龄长。
弃屣遗天下，乘云返帝乡。
典谟应不泯，奎画焕尧章。
次韵宁陵憩驿
洪适（宋代）

野外人声寂，林间鸟羽翻。朱樱喜堆案，青杏助开尊。

故国多荒草，遗黎有怨言。雨馀尘土静，不复污归轩。
偈四首 其四
释昙贲（宋代）

浓将红粉傅了面，满把真珠盖却头。不识佳人真面目，空教人唱小凉州。
咏桂树诗
范云（南北朝）

南中有八树，繁华无四时。
不识风霜苦，安知零落期。
石淙 其五
孟郊（唐代）

空谷耸视听，幽湍泽心灵。疾流脱鳞甲，叠岸冲风霆。

丹巘堕环景，霁波灼虚形。淙淙豗厚轴，棱棱攒高冥。

弱栈跨旋碧，危梯倚凝青。飘飘鹤骨仙，飞动鳌背庭。

常闻誇大言，下顾皆细萍。
南吕·四块玉
刘时中（元代）

泛彩舟、携红袖，一曲新声按伊州，樽前更有忘机友：波上鸥，花底鸠，湖畔柳。
今日吴，明朝楚，吴楚交争几荣枯。试将历代从头数：忠孝臣，贤明主，泉下土。
看野花，携村酒，烦恼如何到心头，红缨白马难消受。二顷田，两只牛，饱时候。
佐国心，拿云手，命里无时莫强求，随缘过得休生受。几叶绵，几匹绸，暖时候。
利尽收，名先有，得好休时便好休，闲中自有闲中友：门外山，湖上酒，林下叟。
衣紫袍，居黄阁，九鼎沉似许由瓢，甘美无味教人笑。弃了官，辞了朝，归云好。
万丈潭，千寻坎，一线风涛隔仙凡，识破休被功名赚。无厌心，呆大胆，谁再敢。
何况甜，公途险，虎豹重关整威严，仇多恩少皆堪叹。业贯盈，横祸满，无处闪。
禄万钟．家千口，父子为官弟封侯，画堂不管铜壶漏。休费心，休过求，攧破头。
咏郑元和
风雪狂。衣衫破，冻损多情郑元和，哩哩嗹嗹嗹哩啰，学打《莲花落》。不甫能逢着亚仙，肯分的撞着李婆，怎奈何？
次九弟韵兼怀师川二首 其一
李彭（宋代）

抱瘵便秋晚，加餐喜岁丰。幽怀乌鸟乐，世故马牛风。

坯户寒虫急，安巢野老同。年来百念冷，顿悟众缘空。
读黄仙裳秋槎唱和诗
上崇（清代）

建功何似建言奇，老将殊勋有了期。不及先生拈好韵，乱离直到太平时。
再题小西湖
姚勉（宋代）

深深晴日涨湖烟，开着蓬窗饱看莲。
只怕客来童放鹤，又催花里棹归船。
次韵前人道中
陈著（宋代）

开遍梅花柳渐丝，甘棠次第又添诗。
马头村路皆官况，面上春风日己知。
山笔重时谙事体，蒲鞭轻处惜民饥。
老夫尚解随人后，舞劝碑潭水一卮。
还福州海行两首 其二
林旭（清代）

属水云垂日半黄，峰峦渐熟却深藏。轾轩岂是人能使，俯仰翻嗤山太忙。

旱疫应知乡事苦，藩杝未识国谋臧。坐窗兀兀真当瘦，不为微生感独长。
赴杭倅至汴上作
秦观（宋代）

俯仰觚棱十载间，肩舟江海得身闲。
平生孤负僧床睡，准拟如今处处还。
游南池读杜甫诗望太白酒楼
何吾驺（明代）

倦游经齐鲁，波激冯夷怒。维舟海上客心驰，独上南池寻李杜。

李也酒楼杜诗碑，诗耶酒耶尚依稀。古来饮酒自不少，今人赋诗多是非。

一时诗酒地，千秋楼与碑。为之慷慨长叹不能已，欲右与拈管左倒接䍦。

超忽八荒何茫茫，风长万里吹人衣。俯仰无处见李杜，唯看灵气吐二仪。

嗟哉二子可齐名，鞭云逐电共所之。
雪用欧阳公白战律，仍禁用映雪访戴等故事，
杨万里（宋代）

夜映非真晓，山明不觉遥。
尽寒无柰爽，且落未须销。
体怪心仍爱，颜衰酒强潮。
毛锥自堪战，寸铁亦何消。
句
张俞（宋代）

万顷碧波看不尽，一拳孤岫望中月。
元夕赐观灯应制（五首）
陈敬宗（明代）

山拥金鳌壮，云盘彩凤来。
星河随斗转，珠阙倚天开。
欢洽春声遍，恩从淑气回。
愿歌《鱼藻》咏，长奉万年杯。
繁台张昭甫给谏竹居王孙邀饮留别
袁宏道（明代）

白果青蔬劳远程，高台倾矣曲池平。
沙田似雪耘枯冢，柿子如丹缀土城。
古迹有无遗宋岳，监门应否识侯生。
欲知别后愁多少，试检霜毛添几茎。
奉和九日幸临渭亭登高应制得樽字
于经野（唐代）

御气三秋节，登高九曲门。桂筵罗玉俎，菊醴溢芳樽。

遵渚归鸿度，承云舞鹤鶱.微臣滥陪赏，空荷圣明恩。
不寐
卫博（宋代）

夜深耿不寐，鼻息闻比邻。
家童亦倡酬，轰雷隐床湑。
病夫默欹枕，愈觉展转频。
天籁寂不闻，独此声轮囷。
悬知鼾睡夫，定非识字人。
不然事纷纠，岂得全其夫。
世上学书儿，颇结烦恼因。
多识一丁字，便欲了八垠。
谁甘冻龟缩，竞作寒螀呻。
今日为何时，酣寝图安身。
往往中夜兴,
起舞徒逡巡。大哉出世上，
天地衾枕均。首压西山巅，
气盖北海滨。死生一梦觉，
寒暑同屈伸。时於两踵间，
出息疑氤氲。蝴蝶亦翩翻，
客主谁疎亲。譬如善饮人，
号呶观众宾。又如富家翁，
经营笑弥贫。优游木雁际，
卒岁谁斧斤。问我无眼禅，
答君妙入神。我亦起洗醆，
软脚长安春。垂我大鹏翼，
脂我神马轮。未经华胥国，
聊追葛天民。梦回复惘然，
唤起啼丛榛。
寻仙
张籍（唐代）

溪头一径入青崖，处处仙居隔杏花。

更见峰西幽客说，云中犹有两三家。
夜宿西阁，晓呈元二十一曹长
杜甫（唐代）

城暗更筹急，楼高雨雪微。稍通绡幕霁，远带玉绳稀。

门鹊晨光起，墙乌宿处飞。寒江流甚细，有意待人归。
寄芳洲先生 其二
徐瑞（宋代）

周郎折简应难致，退叟高骞招不来。石上留题有神护，不教雨渍长苍苔。
玉楼春·东山探梅
刘镇（宋代）

泠泠水向桥东去。漠漠云归溪上住。疏风淡月有来时，流水行云无觅处。
佳人独立相思苦。薄袖欺寒脩竹暮。白头空负雪边春，着意问春春不语。
丑奴儿
李纲（宋代）

枝头万点妆金蕊，十里清香。十里清香。解引幽人雅思长。

玉壶贮水花难老，净几明窗。净几明窗。褪下残英蔌蔌黄。
咏新柳
德日（清代）

嫩软新枝不受肥，小蛮醉舞比腰围。欲舒青眼情难寄，但说蛾眉事总非。

纤巧莺梭轻拂缕，翩翻燕剪欲裁衣。随风婀娜春无限，销尽吟魂好句稀。
养气
丘葵（宋代）

养气须令四体充，饥寒不动是英雄。
常羞仲子徒三咽，稍似颜渊只屡空。
举勤未尝为物碍，精神若可与天通。
氤氲开阖无穷妙，祗在绵绵一息中。
送南陵尉李频
张乔（唐代）

重作东南尉，生涯尚似僧。客程淮馆月，乡思海船灯。

晚雾看春毂，晴天见朗陵。不应三考足，先授诏书征。
乐毅论
夏侯玄（魏晋）

世人多以乐毅不时拔莒即墨为劣是以叙而论之。夫求古贤之意，宜以大者远者先之，必迂廻而难通，然后已焉可也，今乐氏之趣或者其未尽乎，而多劣之。是使前贤失指于将来不亦惜哉，观乐生遗燕惠王书，其殆庶乎机，合乎道以终始者与，其喻昭王曰：伊尹放太甲而不疑，太甲受放而不怨，是存大业于至公，而以天下为心者也，夫欲极道之量，务以天下为心者，必致其主於盛隆，合其趣於先王，苟君臣同符，斯大业定矣。于斯时也，乐生之志，千载一遇也，亦将行千载一隆之道，岂其局迹当时，止於兼并而已哉，夫兼并者非乐生之所屑，强燕而废道，又非乐生之所求也。不屑苟得则心无近事，不求小成，斯意兼天下者也。则举齐之事，所以运其机而动四海也，夫讨齐以明燕主之义，此兵不兴于为利矣。围城而害不加於百姓，此仁心著於遐迩矣，举国不谋其功，除暴不以威力，此至德令於天下矣；迈全德以率列国，则几於汤武之事矣，乐生方恢大纲，以纵二城，牧民明信，以待其弊，使即墨莒人，顾仇其上，愿释干戈，赖我犹亲，善守之智，无所之施，然则求仁得仁，即墨大夫之义也，任穷则从，微子适周之道也，开弥广之路，以待田单之徒，长容善之风，以申齐士之志。使夫忠者遂节，通者义著，昭之东海，属之华裔。我泽如春，下应如草，道光宇宙，贤者托心，邻国倾慕，四海延颈，思戴燕主，仰望风声，二城必从，则王业隆矣，虽淹留於两邑，乃致速於天下，不幸之变，世所不图，败於垂成，时运固然，若乃逼之以威，劫之以兵，则攻取之事，求欲速之功，使燕齐之士流血于二城之间，侈杀伤之残，示四国之人，是纵暴易乱，贪以成私，邻国望之，其犹犲虎。既大堕称兵之义，而丧济弱之仁，亏齐士之节，废廉善之风，掩宏通之度，弃王德之隆，虽二城几于可拔，覇王之事，逝其远矣。然则燕虽兼齐，其与世主，何以殊哉？其与邻敌，何以相倾？乐生岂不知拔二城之速了哉？顾城拔而业乖，岂不知不速之致变（哉），顾业乖与变同，由是言之，乐生之不屠二城，其亦未可量也。
捣衣曲
袁华（明代）

凉风被疏桐，一叶下井干。夜气彻虚宇，露华凝微寒。

耿耿脩月光，流晖入重阑。中宵抱孤影，晤昧发永叹。

良人远行迈，守边向三韩。眷兹秋冬交，感时不遑安。

含嚬理箧笥，纫补在苟完。层波展东绢，积雪明齐纨。

霜砧迭逸响，馀音彻云端。粉题流素汗，雁足焚膏兰。

摼针秉刀尺，剪裁心悽酸。县知肥瘠何，想像缝中单。

制成远寄将，缄封涕汍澜。愿酬报国心，努力勤加餐。
巴南郡斋雨中偶看长历是日小雪有怀昔年朝谒因成八韵
羊士谔（唐代）

夷落朝云候，王正小雪辰。缅怀朝紫陌，曾是洒朱轮。

气耿簪裾肃，风严刻漏频。暗飞金马仗，寒舞玉京尘。

豸角随中宪，龙池列近臣。蕊珠凝瑞彩，悬圃净华茵。

帝泽千箱庆，天颜万物春。明廷犹咫尺，高咏愧巴人。
无等岩
周朴（唐代）

建造上方藤影里，高僧往往似天台。

不知名树檐前长，曾问道人岩下来。
柳含烟 柳
屈大均（明代）

青青眼，忍看人。人别人离不管，更将烟雨湿残春。

与罗巾。

红恨绿愁消欲尽，枝上无多风信。一相思作一垂丝。

断肠时。
幽处
释文珦（宋代）

幽处绝烦喧，白云常在门。
高歌动涧壑，空境外乾坤。
洗眼菖蒲水，轻身枸杞根。
閒中存至乐，难与俗人言。
为竹仙题惠山秋晓图帐眉
沈梧（清代）

图成一幅嫩凉天，涧影松声落帐前。绝似九龙山畔路，乡心忽系翠微巅。
听蜀僧濬弹琴
李白（唐代）

蜀僧抱绿绮，西下峨眉峰。
为我一挥手，如听万壑松。
客心洗流水，馀响入霜钟。
不觉碧山暮，秋云暗几重。
寄彦文
程俱（宋代）

踵息庵前草又青，庵中禅客养黄庭。起来何物共吟啸，照眼云山锦翠屏。
月岩
赵蕃（宋代）

举头见日犹为近，何况凌虚到月边。
更欲裴徊究真妄，无人与我共谈玄。
秋日出郊
韩琦（宋代）

疆野压雄边，乘秋行此田。万峰朝巨岳，多稼入平天。

农饱忘饥后，童嬉逼社前。僚贤须共乐，举白尽歌筵。
题薛彦海墨竹
林敏功（宋代）

修竹尝连林，谁复访清秀。妙手拂素壁，直节乃一□。

□□别孤芳，妙舞欺长袖。只影媚澄潭，清风在中霤。

山中岁言迈，慰我聊邂逅。臃肿门前樗，软弱常□茂。

固无斧斤厄，每犯霜雪叩。谁知彼樗肥，不如此君瘦。
沁园春（示诸儿）
陈著（宋代）

信书成痴，捱到如今，无生可谋。奈浑家梦饭，谷难虚贷，长年断奈，菜亦慳搜。风雨潇潇，江山落落，死又还生春复秋。八十岁，是这般多活，堪吊堪羞。

休休。盍自回头。要铁汉须从穷处求。那袁安闭户，恬然僵卧，少陵任妇，长是贫愁。一等清风，千年佳话，蚁蚋看他金谷楼。是是是，笑出门天阔，一片云浮。
萧何
马永卿（宋代）

创业艰难尚尔为，太平奢侈可前知。欲令后世无能过，可笑萧何尔许痴。
道林经室
胡奎（元代）

松籁起山头，潮音生屋下。空庭白日长，不见支郎马。
次韵和司法掾陈郛
刘攽（宋代）

晚得诗人赋，长谣长者言。坐曹凉雨过，归舍暮禽喧。

交态伤贫富，时情任轾轩。怀归空有梦，郢路属营魂。
病中遣怀
陆游（宋代）

鲜肥莫事肤寸舌，萧散何辜七尺躯？山路岂无孤店宿，渡头亦有小舟呼。
郡中上元灯减旧例三之二而又迎送使客七首
杨万里（宋代）

忆昔三衢看上元，玉虹横贯水精帘。
穷州今夕酸寒杀，老眼看来自不忺。
食淮白鱼二首
曾几（宋代）

帝所三江带五湖，古来修贡有淮鱼。
上方无复蠙珠事，玉食光辉却要渠。
春暮途中
李咸用（唐代）

细雨如尘散暖空，数峰春色在云中。须知触目皆成恨，

纵道多文争那穷。飞燕有情依旧阁，垂杨无力受东风。

谁能会得乾坤意，九土枯荣自不同。
和钟漕汝强四首
胡寅（宋代）

雾豹成文不厌深，喧卑何事竞翰音。
为言墨客夸三赋，那似仙翁振八吟。
欲继高踪其敢后，下看浮世岂须临。
何时蜡屐携筇杖，来拨衡云一万寻。
东湖送藕与葺芷
郑清之（宋代）

草木虽无知，叶落能粪本。
荣枯递乘除，苗实自穮蓘。
东湖百顷莲，夏日傲赵盾。
州家浚河渠，狝薙甚耘垦。
长身万柄荷，髦梗付锸畚。
寒烟熨青镜，时有白浪辊。
水解毓仙骨，根着泉源混。
外乾乃中腴，下益宁上损。
淤泥胎玲珑，多节窍浑沌。
园丁亦善没，擘波沸鲂鳟。
象株忽仰浮，登岸殊衮衮。
谁知绛县涂，可试平叔粉。
名非玉井般，实过秋兰畹。
肴蔌杂燕豆，葅菜补中壶。
交梨能养生，谖草亦忘忿。
空言出好事，孰与津燥吻。
赠君拟条冰，差胜羞藻蕴。
和余庆长老春十首 其十
释德洪（宋代）

人笑才高真祸本，自惊诗好是穷媒。贪看百尺游丝转，忽见双飞乳燕来。
次日阴云密布不雨复散
于谦（明代）

泼墨浓云布，漫空雨意悬。斯须露红日，依旧睹青天。

祈祷知何益，焦枯亦可怜。菲才膺重寄，值此更悽然。
诸公和差须二诗不已又得二首
刘克庄（宋代）

壮志蹉跎隐事差，瓣香稽首向南华。
岁收别业无千绢，晨起斋南止一麻。
麦饭何妨荐寒食，榆钱元不济贫家。
金瓶烂熳簪姚魏，谁问幽兰涧底花。
知广安军勾侯挽诗
魏了翁（宋代）

突兀双楠树，翘枝照户青。
春风吹湑湑，秋雨立亭亭。
蚁梦迷符竹，牛涔兀屏篂。
但令根本在，有茁媚阶庭。
雨中偶作
劳乃宣（清代）

细雨霏霏酿暮寒，春深犹怯敝裘单。崖根石润生新溜，楼角窗虚失远峦。

海上有书诗债逼，山中无事睡乡宽。胡床且觅瞢腾梦，一任林花满地残。
村居即事
倪亮采（清代）

溪边绿树暗回廊，隔浦渔翁棹短航。有味村醪消寂寞，多情歌短故悠扬。

乱蜂初出攒花急，小燕新来拂柳忙。检点残编诗思苦，翻宜闲梦到潇湘。
端嘉杂诗二十首
刘克庄（宋代）

元子置人防壁后，穰侯搜客到车中。
鸩杯定不疑羊傅，匕首何曾害魏公。
小雪日观残菊有感
方回（元代）

欲雪寻梅树，余霜殢菊枝。
每嫌开较晚，不道谢还迟。
早惯饥寒困，频禁盗贼危。
少陵情味在，时讽浣花诗。
宗伯邵公寿藏诗四首 其三
顾璘（明代）

前山石盘纡，后岭秀不如。龟龙奠经纬，松柏守门闾。

邱中旷以奥，结构千载居。下置青玉几，上覆白云庐。
筹笔驿
李商隐（唐代）

猿鸟犹疑畏简书，风云常为护储胥。
徒令上将挥神笔，终见降王走传车。
管乐有才原不忝，关张无命欲何如？
他年锦里经祠庙，梁父吟成恨有余。
中秋
金应澍（清代）

六载南交节序更，良宵又听管弦声。年年今夜思家切，岁岁他乡醉酒频。

人易悲欢人易老，月恒圆缺月恒明。不须感事吟秋兴，且向閒中咏太平。
感事
陆龟蒙（唐代）

将军被鲛函，只畏金石镞。岂知谗箭利，一中成赤族。

古来信簧舌，巧韵凄锵曲。君闻悦耳音，尽日听不足。

初因起毫发，渐可离骨肉。所以贤达心，求人须任目。
瑞鹤仙 上元和康伯可韵
陈维崧（清代）

昔游思后苑。记天上月圆，人间月半。六街笑声满。

看火蛾金茧，春城飞遍。琳宫琼观。随处挂、鳌山灯烂。

最销魂、深巷残更，小颤门边双钏。

休羡。无多胜景，有限芳辰，不堪追玩。红篝熏暖，和衣卧，谁低唤。

怪流光一去，钿车罗帕，吹煞东风不转。只玉梅、梢上冰轮，依然相见。
泰阶六符赋附歌
娄玄颖（唐代）

君臣穆兮纯化清，玉衡正兮泰阶平。嘉历数兮无极，配乾坤兮永贞。
禅人并化主写真求赞
释正觉（宋代）

识得本真，不随生灭。
霁云磨空，秋波濯月。
一等吟
邵雍（宋代）

欲出第一等言，须有第一等意。
欲为第一等人，须作第一等事。
水龙吟 螺川画龙女象
吴湖帆（清代）

古时名教难言，甚来托迹龙宫女。牧羊河畔，传书柳下，双心暗女。

泾水流横，洞庭波撼，霸图争取。是豪门秘史，佳人怨耦，封建锁，摧将去。

两地相思未了，总凝想、如花仙侣。独纶垂钓，扁舟江上，重逢渔父。

玉烙疗痕，金刀破的，梦醒前度。信有情眷属，绿阴青子，向人间舞。
观孙儿戏感怀
司马光（宋代）

我昔垂髫今白头，中间万事水东流。
此心争得还如尔，戏走阶前不识愁。
梅花喜神谱·欲谢一十六枝
宋伯仁（宋代）

怒翮摩青天，秋风真得意。
可怜乌鹊俦，一枝聊自寄。
风雨晚泊
白居易（唐代）

苦竹林边芦苇丛，停舟一望思无穷。青苔扑地连春雨，

白浪掀天尽日风。忽忽百年行欲半，茫茫万事坐成空。

此生飘荡何时定，一缕鸿毛天地中。
京邸屡谒翁覃溪先生鉴赏古帖并为题宋芝山所画陶园图 其二
王志瀜（清代）

竹树茅檐二华西，画图何幸得新题。春帆细雨怀邗上，明月流虹落渭溪。

珊网一时名辈盛，长城五字古人齐。从今不怅仙凡隔，洞口桃花有路蹊。
道傍木犀
严粲（宋代）

路人攀折半成荒，何似山中自在芳。可耐西风相料理，为谁消得许清香。
杂诗二首
张耒（宋代）

高堂断四听，鸣雨晓未止。
堂空雨声大，滴滴清我耳。
朝眠引幽梦，遇我同心子。
谈笑未容周，梦开坐千里。
京邸会陆道函太守命为长句
李蓘（明代）

长安红尘十丈高，东方未白人嚣嚣。
北风着面暗如漆，错落腰间双佩刀。
我时卧病日裹首，忽报荆南来太守。
开门大笑话今昔，君也腰金我黄绶。
炉宝迷迭生小烟，鸱夷鼓腹流细泉。
兼隐庭前旧花竹，依稀置我春窗边。
太守太守尔真贤，别来三载心犹然。
乃知贫贱见交态，古人岂必今人前。
留君且停五马鞭，酒酣许我发狂颠。
只今文藻中何用，漫为挥毫赋短篇。
次仇待制韵 其一
吕颐浩（唐代）

腐儒奋迹自山东，强欲区区效小忠。恢复中原虽有意，翼扶兴小怅无功。

辞荣归去营三径，念昔何颜总百工。海不扬波边堠啸，伫闻飞牍奏肤功。
春晓
于谦（明代）

昼静暖风微，帘垂客到稀。
画梁双燕子，不敢傍人飞。
莺啼序二首 其一
奕绘（清代）

清池夜来雨过，长新萍无数。破凝碧、款款蜻蜓，飞来还又飞去。

凝画阁、光浮藻影，花梢冉冉斜鹃暮。感人生、无异朝露。

子夜登车，丁年佩印，受寒风暑雾。每自问、半世羸躯，殉人何事自苦。

官初成、仲翁病告，秫未熟、渊明词赋。古之人，思重其身，渺焉予慕。

莎阶蚁战，蜜桶蜂酣，尚决然出处。君不见、云间野鹤，独远尘世，水里游鱼，不思林麓。

任天者逸，知天者乐，狂吟大醉三千首，尽风流、文彩惊人句。

朝簪股后，镜中未见霜毛，俯仰一笑今古。南山种豆，曲水流觞，引高情趣。

却远胜、羔裘五缄，退食委蛇，虎钮三斤，钤书旁午。

悠游万卷，商量千载，孟光喜逐梁鸿隐，更门生、儿子同欢聚。

殷勤问字人来，载酒相看，定然不拒。
克商操
薛季宣（宋代）

天命文考，剪灭大商。发将天命，戈矛有光。非余武兮，独夫自亡。

非余武兮，天启先王。
襄阳闲居与友生夜会
皮日休（唐代）

习隐悠悠世不知，林园幽事递相期。旧丝再上琴调晚，

坏叶重烧酒暖迟。三径引时寒步月，四邻偷得夜吟诗。

草玄寂淡无人爱，不遇刘歆更语谁。
简鲍钦止
吴则礼（宋代）

翛然策羸马，偶造释子居。
欣与遁世士，共阅瞿昙书。
脱屣弄清泚，曲肱翳扶疏。
鸟起短筇外，钟鸣幽梦余。
高论信绝俗，磊落包六虚。
万古才一瞬，天地真蘧庐。
逸兴殊未已，恨彼白日徂。
讵觉厌尘滓，倘徉方自娱。
沁源山中
王特起（金朝）

野夫不识武城宰，问之无言色微改。但说今年秋雨多，黄芪满微无人采。

踏遍西城锦石盘，莫投佛屋解征鞍。隔林依约见灯火，山微人家初夜寒。
偈颂十八首
释师体（宋代）

暗撒骊珠成瓦砾，閒倾鸩毒是醍醐。
冤将恩报灭胡种，举眼无亲真丈夫。
点绛唇 早春
沈宪英（明代）

帘幕轻寒，断肠渐入东风片。游丝千线。难挽离愁半。

小立回廊，划损雕栏面。春谁见。梅花开遍。烟锁深深院。
芍药花开忆牡丹绝句
王禹偁（宋代）

风雨无情落牡丹，翻阶红药满朱栏。
明皇幸蜀杨妃死，纵有嫔嫱不喜看。
简元规泰定二公
张继先（宋代）

傍水弦歌者，当瞻执卷人。
人心各有趣，天乐一何真。
畏日初交夏，闲花尚是春。
不随寒暑变，只有劫初身。
临江仙
谢逸（宋代）

玉树临风宾欲散，黄昏约马嘶庭。幽欢未尽有余清。琼糜方一庭，银烛已双擎。

坐久香津生齿颊，何须五斗消酲。艳歌声里醉魂醒。明年思此会，旌旆想登瀛。
樵翁
蒋吉（唐代）

独入深山信脚行，惯当貙虎不曾惊。

路傍花发无心看，惟见枯枝刮眼明。
赠倪涛少府
洪刍（宋代）

君从淮上来，手持阿髯诗。尘埃欣拂拭，得此带经倪。

珠璧岂投暗，按剑有馀悲。愿保青云姿，勿叹黄绶卑。

太山驻翠辇，行草封禅仪。汉皇傥借问，润色非君谁。

我非国侨贤，惭负延陵知。缟带敢虚辱，赠言当纻衣。
禺山传五岳山人任少海书札兼致问讯因忆
杨慎（明代）

五岳山人相忆，八行书札遥通。
吹箫夜郎月下，采药白帝云中。
尘世英雄易老，浮生踪迹难同。
张衡《四愁》吟断，宋玉《九辩》悲穷。
客思
贾岛（唐代）

促织声尖尖似针，更深刺著旅人心。

独言独语月明里，惊觉眠童与宿禽。
送洪景之循州参军
秦观（宋代）

寒梅不自重，辄花桃李先。
矫枉有佳菊，最後众芳妍。
各因一时美，难以相嗤怜。
物理固若是，士林亦宜然。
夫子南国俊，声猷推妙年。
数奇晚方偶，参军古龙川。
龙川虽云远，风物号清鲜。
罗浮不相下，颉颃巉荒天。
云鬓二三子，聊足奉周旋。
行矣试老拳，归欤远翔骞。
自题
陶梦桂（宋代）

短衣匹马遍关山，二十年来一梦间。
万里烟尘催我老，一溪风梦伴人闲。
处心简淡常常足，着意经求事事艰。
亭午厨人多喜色，邻翁举纲得鱼还。
唐州东途作
窦巩（唐代）

绿林兵起结愁云，白羽飞书未解纷。

天子欲开三面网，莫将弓箭射官军。
金鸡岭
姚光泮（明代）

鸡山形胜郁崔嵬，金距何年此地来。啼彻江南千嶂晓，羽仪犹自振云隈。
和茅亦山韵二首
黄庚（元代）

爱静吟成僻，耽书近欲痴。
事多因错省，节不为贫移。
长物新添画，生涯旧有诗。
穷通系天命，知命复何疑。
仙都
汪真（宋代）

万山高下擅清都，烟火四开总版图。
白日梯人天上走，青莲载客水中浮。
道超形妙称仙释，人尚耕桑见妇姑。
干戈满路川原静，何物壶公更一壶。
暮春于山谷寺上方遇恩命加官赐服詶皇甫侍御见贺之作
独孤及（唐代）

天书到法堂，朽质被荣光。自笑无功德，殊恩谬激扬。

还登建礼署，犹忝会稽章。佳句惭相及，称仁岂易当。
圆明园四十景诗 其二十七 西峰秀色
弘历（清代）

垲地高轩架木为，朱明飒爽如秋时。不雕不斲太古意，讵惟其秋惟其宜。

西窗正对西山启，遥接峣峰等尺咫。霜辰红叶诗思杜，雨夕绿螺画看米。

亦有童童盘盖松，重基特立孰与同。三冬百卉凋零尽，依然郁翠惟此翁。

山腰兰若云遮半，一声清磬风吹断。疑有苾刍单上参，不如诗客窗中玩。

结搆既久苍苔老，花棚药畤相萦抱。凭栏送目无不佳，趺榻怡神良复好。

春朝秋夜值几馀，把卷时还读我书。斋外水田凡数顷，较晴量雨咨农夫。

清词秋句个中得，消几丁丁玉壶刻。但忆趋庭十载前，徊徨无语予心恻。
净慈送拱侍者之天童参天目
释绍昙（宋代）

无孔铁锤三五百，烹金炉里铸成来。就将一个轻抛掷，击得玲珑窍子开。
次韵和答孔毅甫
黄庭坚（宋代）

鹏飞鲲化未即逍遥游，龙章凤姿终作广陵散。
湓浦炉边督数钱，故人陆沉心可见。
气与神兵上斗牛，诗如晴雪濯江汉。
把咏公诗阖且开，旁无知音面墙叹。
我今废书迷簿领，鱼蠹笔锋蛛网砚。
六年国子无寸功，犹得江南万家县。
客来欲语谁与同，令人熟寐触屏风。
窃食仰愧冥冥鸿，少年所期如梦中。
江头酒贱樽屡空，南山有田岁不逢。
相思夜半涕无从，千金公亦费屠龙。
咏望夫石
刘祖满（明代）

陟彼崔嵬望稿砧，愁容无古复无今。一峰屹立如人影，万劫难移匪石心。

螺髻蓬飞青草乱，蛾眉煤画绿苔侵。归帆数遍穷消息，时听清猿两岸吟。
上古之什补亡训传十三章。我行自东一章
顾况（唐代）

（我行自东，不遑居也。）

我行自东，山海其空，旅棘有丛；我行自西，垒与云齐，

雨雪凄凄；我行自南，烈火满林，日中无禽，雾雨淫淫；

我行自北，烛龙寡色，何枉不直。我忧京京，何道不行兮？
镜天关
胡奎（元代）

高阁倚天碧，湛然明镜中。了知身是幻，寄傲在虚空。
杂言和常州李员外副使春日戏题十首
权德舆（唐代）

随风柳絮轻，映日杏花明。无奈花深处，流莺三数声。

兰桡画舸转花塘，水映风摇路渐香。

任兴不知行近远，更怜微月照鸣榔。

檐前晓色惊双燕，户外春风舞百花。

粉署可怜闲对此，唯令碧玉泛流霞。

枕上觉，窗外晓。怯朝光，惊曙鸟。花坠露，满芳沼。

柳如丝，风袅袅。佳期远，相见少。试一望，魂杳渺。

闲庭无事，独步春辉。韶光满目，落蕊盈衣。芳树交柯，

文禽并飞。婉彼君子，怅然有违。对酒不饮，横琴不挥。

不挥者何，知音诚稀。

江春好游衍，处处芳菲积。彩舫入花津，香车依柳陌。

绿杨烟袅袅，红蕊莺寂寂。如何愁思人，独与风光隔。

曙月渐到窗前，移尊更就芳筵。轻吹乍摇兰烛，

春光暗入花钿。丝竹偏宜静夜，绮罗共占韶年。

不遣通宵尽醉，定知辜负风烟。

露洗百花新，帘开月照人。绿窗销暗烛，兰径扫清尘。

双燕频惊梦，三桃竞报春。相思寂不语，珠泪洒红巾。

雨歇风轻一院香，红芳绿草接东墙。

春衣试出当轩立，定被邻家暗断肠。

春风半，春光遍。柳如丝，花似霰。归心劳梦寐，

远目伤游眄。可惜长安无限春，年年空向江南见。
读史八首
陈普（宋代）

王敦自叹非盛德，国忠自言无令名。
狐死不知正丘首，人伦都尽虎狼行。
送潘光禄子朋使汴还朝二首 其一
欧必元（明代）

主恩偏宠汉臣才，奉使行看拥传回。入洛潘安名并美，游梁枚乘赋应裁。

逍遥立尽嵩山雪，折赠心悬庾岭梅。若向都门论鞭弭，黄金谁为筑燕台。
雨中
陈与义（宋代）

雨打船蓬声百般，白头当夏不禁寒。
五湖七泽经行遍，终忆吾乡八节滩。
有怀正仲还雁峰诗
舒岳祥（宋代）

松声夜半如倾瀑，忆坐西斋共不眠。
一鼓轻雷惊蛰后，细筛微雨落梅天。
临流欲渡还休笑，送客归来始惘然。
掩卷有谁知此意，一窗新绿待啼鹃。
和紫岩老雪中观梅
吴芾（宋代）

清寒地馆静沉沉，惨淡江梅弄晚阴。
雪里有谁能载酒，花前无晚自伤心。
低枝似欲迎人笑，清赏何妨倚树吟。
况有争妍佳句在，愈撩诗思不能禁。
蔚州秋怀 其二
梅文明（清代）

蹠远登高感浩襟，唳鸿啼蟀付长吟。丘中狸貉争先后，塞上风烟黯古今。

侧望乾坤双袖手，自开蹊径一生心。零秋到处多蒲柳，省识青青松柏林。
鲁港
文天祥（宋代）

方夸金坞筑，岂料玉床摇。
国体真三代，江流旧六朝。
鞭投能几日，丽解不崇朝。
千古燕山恨，西风卷怒潮。
卫鞅
徐钧（宋代）

心术刑名太刻残，网深文峻众心寒。
仓忙客舍无归处，始悔当年法欠宽。
西壁画松
宋祁（宋代）

数株森立写皴坚，霜骨鳞肤千万年。
秦帝从官徒自苦，取封不及大夫贤。
用明发不寐有怀二人为韵寄李秉彝德叟
黄庭坚（宋代）

蚤知鹊山亭，李杜发佳思。
弥年听传夸，登览通梦寐。
遥怜坐清旷，落笔富新制。
尚因宾客集，沥酒使我醉。
燕城读史
罗公升（宋代）

亚子十指得天下，尽取国用供至尊。
一朝颠沛罂子谷，费尽软语谁知恩。
送盛克明辟掾浙省移家吴兴
成廷圭（元代）

十年三送沧江别，此日分携又不同。辟掾远趋青锁闼，移家喜不水晶宫。

勿论后会知何地，且念离群独老翁。幕府郎君应问讯，为言憔悴坐诗穷。
苦哉远征人
朱诚泳（明代）

苦哉远征人，荷戈西出秦。以身自许国，举目谁为亲。

阴云翳落日，白草迷黄尘。三伏不知暑，四月那见春。

射生充早食，卧草当夜茵。风高弓力劲，霜重铁衣新。

主将号令肃，部伍催行频。提兵誓灭敌，僇力敢顾身。

固知在家乐，宁厌行戍贫。他日侯王贵，绘像登麒麟。
东楼
刘攽（宋代）

楼前淮水上，远树似鱼鳞。来帆与去棹，肠断倚栏人。
送梅直讲
郭祥正（宋代）

青风吹天云雾开，仙人骑马天上来。吟出人间见所不可见，常娥织女为之生嫌猜。

织女断鹊桥，常娥闭月窟，从兹不放仙人回。一落人间五十有四载，唯将文字倾金罍。

李白佯狂古来少，骑鲸鬣鬣飞沿洄。杜甫问讯今何如，应为怪极罹天灾。

公乎至宝勿尽吐，吐尽吾恐黄河水决昆崙摧。天穿地漏补不得，女娲之力何可裁。

长安酒价不苦贵，风月但惜多尘埃。醒来强更饮百盏，酣酣愚智宁论哉。
泊芜湖县
吴龙翰（宋代）

古邑苍江曲，鳞鳞华屋横。
酒楼歌妓集，渔市贩夫行。
野阔云无势，江流月有声。
桥边息诗担，谯鼓更分明。
答友人惠茉莉花三十四韵
卢宁（明代）

君称玉主开云扃，深潭水沃奇花精。短墙曲架就阴湿，长条翠叶舒光荣。

苍竿引入鞦韆院，宝盆徙寘玻瓈屏。绿髭抱拥真珠粒，彩云盘转南箕星。

虚心素性可比德，苾芬显朴朱纱棂。君剪冰蕤纳芳洁，身自携赠春风庭。

登庭肆祝琼林彦，芳名直压兰蕙馨。白麻一束横綵袖，手擘惊示珠玕晶。

数回散泻怪六出，隆寒雪碎阴山霙。一白已绝天下色，奇香四海无双清。

临风嗅齧心肺腹，蒲插鬓绿云流形。伏枕可清庄子梦，烹茶预寘鸦山瓶。

寒梅岂得专标韵，暗麝欲比非伦并。间关引载出西土，胡商飘舶何伶仃。

汉唐赋客皆不遇，朔方索种无所营。恬风淑气到岭海，上品乍出先蜚声。

西樵荒圃久不业，客帷得此连欢盈。怜家继酒助清赏，倒裳席地风詹楹。

共君举杯向花语，花神为惜春林莺。红颜绿树能几何，单杯难与花为情。

直是长醉花枝下，仰招康节呼刘伶。文章汗漫成何是，春花灼灼朝阳明。

物生所贵在世用，仙芝灵草无显成。君是太华峰上莲，青干十丈干苍冥。

醴泉甘露日浇沃，天孙王子挹琪瑛。虞衡冬夏不敢近，采摘岂与凡手撄。

我生新甫与徂徕，十围千尺连山城。上团凤盖偃龙臂，下伏琥珀参霜苓。

清庙明堂有兴建，当虔榱桷归蓬瀛。乃移莲峰奠南郭，人人仰止君子茎。

礼箕道隐时未至，花开花落飘风生。酒尽为君赋长句，高歌且和篱鸠鸣。

君酣别去堂室寂，撚花冲夜循溪行。
送徐之才赴洋州
冯山（宋代）

三河使指皆精选，八座郎官最上游。袖手看人趋要职，息肩随分领偏州。

遐方暂屈严明府，旧部争迎郭细侯。常爱昔人为郡乐，不妨循吏与民休。

枌榆指顾秦川近，台榭周环灙水流。阙下子牟心感慨，天涯宾客老淹留。

方将振羽趋庭鹭，岂便忘机狎海鸥。青汉绕山迎隼旆，北风吹雪犯貂裘。

从来恩馆深仁遇，依旧邻封窃庇庥。远别不惟思酒盏，相忘何事更书邮。

郢中无和阳春曲，时寄新声欲强酬。
甥嘉北采出其谒逢干庙之作予为和之嘉时谪茂州判
李梦阳（明代）

汝谒双忠庙，徘徊几度吟。暴云连海白，积水带城阴。

自抆看碑泪，谁知驻马心。未须悲远窜，不死是恩深。
除日送龙涎香与宋评事 其二
曾丰（宋代）

半载随蓬转，中宵送夜分。酒供文字饮，香对圣贤焚。

羡子迎偏老，呼儿酌细君。劝酬交错里，款款鸭炉薰。
夜初凉
张耒（宋代）

庭木舞风雨，清秋来我堂。
衾裯偃宵寐，灯火照新凉。
昔我来清颍，庭花有晚芳。
坐看桐叶暗，已近菊枝黄。
岁月忽流驶，形骸变老苍。
淹留应有命，通塞讵能量。
寂历年华晚，优游永日长。
忧时非我事，黄卷有虞唐。
偈颂一百零三首 其八十
释月涧（宋代）

昨日雨，今日雨。渔父讴歌，老农欢舞。堪笑蒲许林中，邓师伯把欢定，却向豆子山前打瓦鼓。

熟欢熟，但看五月廿六。
韩退之庙
林概（宋代）

退之皆负□□志，作邑当年来此中。
谩道阳山是穷处，先生于道未尝穷。
二月二十六日招叶筠潭前辈郭羽可艾至堂蒋子潇张亨甫朱晓山小集江亭
黄爵滋（清代）

孤亭遥对翠微弯，向夕风狂坐掩关。冀北才多天下骏，江南春在梦中山。

杏花浅白人初醉，柳叶深青燕未还。何处飞云齐引领，甘霖三日洗尘寰。
送崔十二游天竺寺
李白（唐代）

还闻天竺寺，梦想怀东越。每年海树霜，桂子落秋月。

送君游此地，已属流芳歇。待我来岁行，相随浮溟渤。
信题
赵蕃（宋代）

假日成愒日，朝酲还暮酲。
余寒犹未去，破褐尚留情。
野树梅花落，空庭春草生。
得闲聊信笔，不复强为名。
次韵 其四
韩淲（宋代）

青入灵山玉削成，群峰罗列有心情。眼明忽卷孤城雨，风定白云浓淡生。
立春八日
王冕（元代）

春雨洗残雪，春风轻布衣。
绿敷湖外草，青动石根薇。
淮海烽烟盛，关山雁鹜飞。
山居颇潇洒，梅树玉成围。
再用韵三首
裘万顷（宋代）

乱飘窗户重重积，巧入帘栊细细飞。
想见钧天张乐处，琼琚玉佩列千妃。
桃源行
王安石（宋代）

望夷宫中鹿为马，秦人半死长城下。
避时不独商山翁，亦有桃源种桃者。
此来种桃经几春，采花食实枝为薪。
儿孙生长与世隔，虽有父子无君臣。
渔郎漾舟迷远近，花间相见因相问。
世上那知古有秦，山中岂料今为晋。
闻道长安吹战尘，春风回首一沾巾。
重华一去宁复得，天下纷纷经几秦。
太守林太博赠瑞香花
刘克庄（宋代）

坏径泥深古槛斜，居然幻作贵游家。
小亭自课僮锄草，空室俄惊女散花。
便觉麝囊无远韵，频挑蚁蠹有新芽。
紫薇红药催公去，独许诗留野老夸。
徐嘉定量移离邑无美索赠
王世贞（明代）

计吏尚书有谯诃，量移才子未蹉跎。中牟岂少循良状，即墨其如左右何。

舄影天疑元会误，琴声人许练川多。殷生似向儿童约，竹马无妨郡绶过。
寄逸长老
释居简（宋代）

平高就下得其宜，出谷迁乔只旧蹊。天上好风人不见，共观百草一头低。
山居
白居易（唐代）

山斋方独往，尘事莫相仍。蓝舆辞鞍马，缁徒换友朋。

朝餐唯药菜，夜伴只纱灯。除却青衫在，其馀便是僧。
赠郑兵曹
韩愈（唐代）

尊酒相逢十载前，君为壮夫我少年。尊酒相逢十载后，

我为壮夫君白首。我材与世不相当，戢鳞委翅无复望。

当今贤俊皆周行，君何为乎亦遑遑。杯行到君莫停手，

破除万事无过酒。
句
李复圭（宋代）

老凤池边蹲不去，饥乌台上噤无声。
示儿燕
孙枝蔚（明代）

初读古书，切莫惜书；惜书之甚，必至高阁。便须动圈点为是，看坏一本，不妨更买一本。盖惜书是有力之家藏书者所为，吾贫人未遑效此也。譬如茶杯饭碗，明知是旧窑，当珍惜；然贫家止有此器，将忍渴忍饥作珍藏计乎？儿当知之。
成都凤道人游终南山谒种徵君
杨亿（宋代）

何年出蜀访南宗，深锁闲房翠藓重。
振锡忽闻游地肺，题门兼得谒人龙。
供吟一路高秋月，投宿斜阳远寺钟。
到日弥天清论罢，徧寻紫阁与圭峰。
寄郑县史令千之 其一
司马光（宋代）

怜君比比得佳县，胜概闲情双有馀。为看西溪日沈后，如何南浦月生初。
潜江阻风寄柏容
莫友芝（清代）

风声断潜江，雨气暗云梦。千帆一时落，寸步不得送。

椓柯摇自拔，束柁稳犹弄。摆簸彻深宵，伊鸦杂喧冻。

我舟倚轻装，开头强违众。尺进退且寻，泊晨晚仍共。

此行已淹滞，及舟意舒纵。宁争百里速，惜此一程空。

故人劳久迟，愿嚏触仓偬。明约武昌楼，晴川看飞蛡。
意难忘
程垓（宋代）

花拥鸳房。记驼肩髻小，约鬓眉长。轻身翻燕舞，低语转莺簧。相见处，便难忘。肯亲度瑶觞。向夜阑，歌翻郢曲，带换韩香。
别来音信难将。似云收楚峡，雨散巫阳。相逢情有在，不语意难量。些个事，断人肠。怎禁得恓惶。待与伊、移根换叶，试又何妨。
秀实惠简问闲居消息有滴水滴冻之语以诗报之
王洋（宋代）

晨钟斋鼓住僧园，纵不陪堂已一般。
恐为因缘略相似，若无消息自难安。
乐为苦本宜先戒，病是良医要好看。
为问炉香经卷外，有无尘妄更相干。
楼予善使君挽辞 其一
史浩（宋代）

游夏渊源鲍谢才，声名虽泯思无涯。人间一叶灵芝落，地下千年玉叶埋。

彭泽素琴尘自满，茂陵遗藁志全乖。惜君多少凌云气，挂剑青松祇怆怀。
述怀二首 其二
宗泽（宋代）

黄屋肇新巍巍，四方豪杰云来。片言之误天也，一见而决时哉。
送查总卿三首
李流谦（宋代）

腊雪千江浪，春风万里船。
相依身健在，远送意茫然。
公近此三接，吾惊失一天。
相君如辱问，顾报已归田。
观泰山百丈崖瀑布
于慎行（明代）

尽日水声中，还看匹练空。盘涡喧万马，削壁斗双虹。

派抉天河落，源从月窟通。固知灵境异，融结骇神功。
颂古十五首
释慧远（宋代）

电卷星飞，珠回玉转。
打破面皮，赤心片片。
吴宗教惠西施舌戏成三绝 其二
王十朋（宋代）

博物延陵有令孙，不因官冷作儒酸。珍庖自有西施舌，风味堪陪北海尊。
复阴
杜甫（唐代）

方冬合沓玄阴塞，昨日晚晴今日黑。万里飞蓬映天过，

孤城树羽扬风直。江涛簸岸黄沙走，云雪埋山苍兕吼。

君不见夔子之国杜陵翁，牙齿半落左耳聋。
秋日同官游圣感寺晚饮范公亭分韵得须对二字
虞俦（宋代）

木末好风来，山头凉月朏。
快哉城上亭，登临吾亦再。
堂堂文正公，精神凛犹在。
怀行且停饮，四座俱起酹。
义气激余衷，豁若挹沆瀣。
此夕饮也清，且无俗子对。
寄麻姑仙坛道士
查文徽（五代）

别后相思鹤信稀，郡楼南望远峰迷。
人归仙洞云连地，花落春峰水满溪。
白发只应悲镜镊，丹砂犹待寄刀圭。
方平车驾今何在，常苦尘中日易西。
盐城阻冰雪赠陈德美三首
陈造（宋代）

雪意知呈瑞，还期客鬓星。
悲欢随处异，艰阻向来经。
梦境翩蝴蝶，宗盟近脊令。
盘餐更谭麈，足用慰漂零。
黄用之迁居奉寄
姜特立（宋代）

闻道秋来过别居，秋风应已入琴书。
草玄正要一区宅。入蜀何须驷马车。
庄子梦蝶图
郑思肖（宋代）

素来梦觉两俱空，开眼还如阖眼同。蝶是庄周周是蝶，百花无口骂春风。
念奴娇（二首催雪）
朱淑真（宋代）

冬晴无雪。是天心未肯，化工非拙。不放玉花飞堕地，留在广寒宫阙。云欲同时，霰将集处，红日三竿揭。六花翦就，不知何处施设。

应念陇首寒梅，花开无伴，对景真愁绝。待出和羹金鼎手，为把玉盐飘撒。沟壑皆平，乾坤如画，更吐冰轮洁。梁园燕客，夜明不怕灯灭。
岁除即事十首
刘克庄（宋代）

细切如丝菜，添斟献颂椒。
未曾守除夜，早已问元宵。
蝶恋花·天净姮娥初整驾
赵长卿（宋代）

天净姮娥初整驾。桂魄蟾辉，来趁清和夜。费尽丹青无计画。纤纤侧向疏桐挂。人在扶疏桐影下。耳畔轻轻，细说家常话。年少难留应不借。未歌先咽歌还罢。
西距渭南二十里有佛祠曰梁田其主僧守遂者引
强至（宋代）

洋州太守驻双轮，佳句曾留渭水春。
一纪却题关右节，二篇才水屋间尘。
濡毫忽听山僧语，题柱须防县令嗔。
只道衣冠专世态，炎凉也属不毛人。
嘲解十首
王迈（宋代）

狄青心不负朝廷，跋扈人疑渐有萌。
琦不押班婴众怒，浚私铸印被台评。
钜公未免忧清议，之子如何讳此名。
若使满朝无一语，晚唐蕃镇祸胎成。
锺太君挽诗
洪咨夔（宋代）

护额锦裁帕，扶腰珠络衣。
几回呼使进，尽日醉言归。
径古梅成荫，堂深桂合围。
重来无复拜，春色黯斜晖。
万树园灯词 其一
弘历（清代）

举首锤峰月正圆，莲花万树爓辉鲜。乍教秋夕成春夕，共道今年胜去年。
赠宿将
李山甫（唐代）

校猎燕山经几春，雕弓白羽不离身。

年来马上浑无力，望见飞鸿指似人。
游破山通幽轩用前人韵呈同行诸友
李光（宋代）

小轩佳致信通幽，爽气侵人挟九秋。暇日不妨寻旧隐，清时无用借前筹。

能诗谁复追常建，爱竹吾今似子猷。已有琴书随杖履，更邀闲客伴清游。
桐庐县仙人洞十题
黄裳（宋代）

枝叶凌云绿盖寒，乳藤因得到云端。仙家手植无人会，谁信灵根石上盘。
句
滕元发（宋代）

万国休后外，群生奏凯中。
暮春联句九首
许月卿（宋代）

我似濂溪拙，人嗤凝式风。
天连千障合，水可四溟通。
我友二三子，他年十八公。
逍遥吟弄趣，洒落霁光胸。
傲睨芸香里，醉眠花影中。
文章解迁史，计律更涪翁。
与酒交逾密，为花谋必忠。
鹤琴清夜警，莺燕暮春讧。
冰释契杜预，露晞询巩丰，
向能知至至，学贵不同同。
山水清音有，园林胜事穷。
代张发答
吴芾（宋代）

天作凶荒可奈何，饱人渐少饿人多。
小人已免饥寒迫，纵得钱多待怎麽。
立春七首
刘克庄（宋代）

存五千篇吟笔老，加三百户赞书新。
官分彩胜簪华发，僧送乌薪暖曲身。
静节轩二首 其一
孙觌（宋代）

红紫纷纷半在亡，一轩风雨送春忙。青梅著子浑无数，绿笋穿林已许长。
颂古一百二十一首
释宗杲（宋代）

兔角龟毛眼里栽，铁山当面势崔嵬。
东西南北无门入，旷劫无明当下灰。
和杨公济钱塘西湖百题 其八十八 步月径
郭祥正（宋代）

一步复一步，月华黏屐齿。不知山径深，疑到蟾宫里。
春暮
刘镇（宋代）

春至又春暮，闲心成古心。
花光随雨薄，草色共烟深。
粉蝶稀狂影，黄鹂送好音。
余芳留不得，还共夕阳沈。
曲溪
彭炳（元代）

曲溪山崦白云多，历历梧桐紫凤窠。酿得冷泉成琥珀，月明吹笛看天河。
同郭侯僧仲晚至武溪亭议真率会
朱翌（宋代）

平远寒林暮霭横，右丞不死毕韦生。八人过处草齐绿，一日去韦花笑迎。

衲子自知空是色，将军要使酒犹兵。尺书相与盟真率，岭海风流似洛京。
秋晚村居杂述七章 其六
姚燮（清代）

气与草木亲，胸怀得秀邃。云动山不摇，方知静者贵。

野人虑荒歉，有欲即其累。披衣占毕星，罔安夜中寐。

吾惭禀命艰，读书鲜所遂。怜此穷骨存，兀兀一峰对。

朗吟灵均骚，路童掩耳避。疑我为病猿，叫雨匿深翠。
六和塔寺馆三宿和秀江亭诗牌韵
程公许（宋代）

鲸呿鳌掷三神山，幻境起灭指顾间。
东西帆穑来复去，得似上方僧独间。
看山看水知多少，诗债偿殊未字了，
胶胶扰扰竟何发，早结把茅佚吾第。
休暇日访王侍御不遇
韦应物（唐代）

九日驱驰一日闲，寻君不遇又空还。
怪来诗思清人骨，门对寒流雪满山。
插秧歌
郑樵（宋代）

漠漠兮水田，袅袅兮轻烟。
布谷啼兮人比肩，纵横兮陌阡。
铁钉
释绍昙（宋代）

恶钳鎚下翻身去，个个当阳要出尖。
钉得虚空无缝罅，有完全有不完全。
次韵何伯温三首
洪咨夔（宋代）

铜瓶一穟蕙，芳洁以自旌。
相看色转睟，未言意先倾。
翛如郑子真，声名岂其卿。
明窗细披挹，心空气和平。
次韵和厚卿答微之
韩维（宋代）

秉节当官号直清，非招不往为虞旌。
书闻玉座光儒效，任久琳虞长道情。
老纵笔锋尤壮健，醉评花艳益精明。
吾人岂是蓬蒿士，默默拘挛过一生。
栀子
于若瀛（明代）

萱花薝卜亚枝柔，夏艳春娇取次收。丽朵乍开金谷障，冷香乱堕水晶毬。
题二小姬扇二首
高翥（宋代）

庆娘颦翠眉，春瘦怯罗衣。
笑问采花蝶，如何成对飞。
嘲叔孙通
王安石（宋代）

马上功成不喜文，叔孙绵蕝共经论。
诸君可笑贪君赐，便许当时作圣人。
盘山招隐图
阎长言（金朝）

画出中盘望隐归，鸣珂朝马尚迟迟。赋诗未敢轻相诮，却恐吾山也勒移。
减字木兰花（秋日饮酒香山石楼醉中作）
朱敦儒（宋代）

古人误我。独舞西风双泪堕。鹤去无踪。木落西陵返照红。

人间难住。掷下酒杯何处去。楼锁钟残。山北山南两点烟。
古兴
孟郊（唐代）

楚血未干衣，荆虹尚埋辉。痛玉不痛身，抱璞求所归。
题方壶寄黄郎中渭云红树图并书
刘崧（元代）

春树重重绿，江云冉冉生。图传龙虎客，书寄凤凰城。

花底趋琼佩，松阴奏玉笙。何时骑两鹤，方驾上蓬瀛。
偈颂一百三十三首 其五十二
释居简（宋代）

行亦禅，坐亦禅。饥噇饭，困噇眠。三到投子，九上洞山，无端掘地觅青天。
古兴
王令（宋代）

出门将何从，与物随纷纷。
不得所欲为，还与俗人群。
外迹久已非，独嗟心所存。
自信有可羞，彼人何足论。
元直弟梧坡
葛绍体（宋代）

东山山下碧梧坡，照映朝阳岁月多。
好是凤凰栖泊处，一鸣天地起春和。
咏怀 其十
陈曾寿（清代）

孤灯耿长夜，暗雨流庭柯。虫鸣复唧唧，四壁惊秋多。

开卷若相慰，往往言同科。但惜我生晚，不得同山阿。

古人日以远，羲驭忽蹉跎。鸡蝇了无辨，问夜当如何。
送刘僧善行
葛天民（宋代）

西望群山碧入吴，故人一笠片云俱。
东风不断村村柳，展尽阳关送客图。
孙莘老求墨妙亭诗
苏轼（宋代）

兰亭茧纸入昭陵，世间遗迹犹龙腾。
颜公变法出新意，细筋入龙如秋鹰。
徐家父子亦秀绝，字外出力中藏棱。
峄山传刻典刑在，千载笔法留阳冰。
杜陵评书贵瘦硬，此论未公吾不凭。
短长肥瘦各有态，玉环飞燕谁敢憎。
吴兴太守真好古，购买断缺挥缣缯。
龟趺入座螭隐壁，空斋昼静闻登登。
奇踪散出走吴越，胜事传说夸友朋。
书来讫诗要自写，为把栗尾书溪藤。
后来视今犹视昔，过眼百年如风灯。
他年刘郎忆贺监，还道同时须服膺。
桐君祠作招仙歌
卢襄（宋代）

桐君归来兮，仙驭远游将何之，宁不欲朝玉京兮升紫微。

戴日月之冠兮披紫霞之衣，佩苍精之龙兮餐玉田之芝。

友王乔与萧史兮，俨蜺旌玉佩而葳蕤，何如归来。

猿鹤惨兮怨空山，川壑寂兮松桂闲，胡不拂袖烟幌兮开云关。

藉芳草兮歌幽兰，庶乎游山之人可以往还。
示法果院僧则
张侃（宋代）

山深云卧冷，结屋在山椒。我意如云懒，随缘听海潮。
石景山
周金然（清代）

山游各取宜，宜眺兹山最。崚嶒倚绝壁，面面供元对。

岩洞互出没，巨灵何狡狯。拾级忽凌空，遐想出天外。

泱漭河流奔，回薄亘如带。眦光穿溟涬，身世了不碍。

黝知卢沟底，明见飞虹背。苍茫塞上山，山山尽施黛。

黾勉跻层巅，城郭交显晦。窅然万象收，天风送清籁。

延赏入奇怀，浩荡自我辈。安能苦牵迫，白日红尘内。

疲乐理则均，嗒焉寄深慨。
寒食清明十首
刘克庄（宋代）

老人七十八，佳节一百五。
丁宁海棠花，更可数日不。
籴米
苏轼（宋代）

籴米买束薪，百物资之市。
不缘耕樵得，饱食殊少味。
再拜请邦君，愿受一廛地。
知非笑昨梦，食力免内愧。
春秧几时花，夏稗忽已穟。
怅焉抚耒耜，谁复识此意。
酒泉子·春雨打窗
张泌（唐代）

春雨打窗，惊梦觉来天气晓。画堂深，红焰小，背兰缸。
酒香喷鼻懒开缸，惆怅更无人共醉。旧巢中，新燕子，
语双双。
紫陌青门，三十六宫春色，御沟辇路暗相通，杏园风。
咸阳沽酒宝钗空，笑指未央归去，插花走马落残红，
月明中。
次韵元素再用前作
周紫芝（宋代）

春晴无复少年时，那作惊乌夜绕枝。愿与君游云梦泽，不愁人夺凤凰池。

北窗付我常高卧，手板看渠自倒持。拟伴遗民钓烟水，萧规真欲效曹随。
杂兴 其一
张廷玉（清代）

月亏方就盈，阳尽斯来复。静观天地机，回旋似轮轴。

盛满易为灾，谦冲恒受福。所以贤哲流，秉心若虚谷。

名高气益卑，位显心弥肃。大智询刍荛，殊勋谢舆服。

常思重载车，不为再实木。以兹保初终，何忧易倾覆。

吾愿读书人，休同晏子仆。
戊辰重阳绝句
刘克庄（宋代）

冯唐白首尚含香，卫武谆谆肯惰荒。
万一享年如二老，犹堪烂醉十重阳。
赠镜湖处士方干二首 其二
曹松（唐代）

秪拟应星眠越绝，唯将丽什当高勋。磨砻清浊人难会，织络虚无帝亦闻。

鸟道未知山足雨，渔家已没镜中云。他时莫为三徵起，门外沙鸥解笑君。
蓝宪遣人往吴门移洛花未至而去 其二
洪适（宋代）

新坛巧斲列东西，准拟看花倒接篱。交臂失之端可笑，傥来外物尽难期。
四库全书第一部缮录告成正月廿一日奉贮于文渊阁臣以校理与观陈设敬歌以纪
翁方刚（清代）

《四库》四部编摩新，十年秘帙承丝纶。特开高阁仿天一，文渊文源溯与津。

仲春上日御经幄，赐茗阁下优儒臣。文华主敬相次北，方池汇鉴渊写神。

岧岧阁影矗云汉，万椟栉比罗青旻。去冬缮书初报蒇，雪晴春仲前一旬。

铜乌风定下照水，金戺日丽无纤尘。帘卷栏回静如镜，签排帛拭光流银。

琅函镌目贮之椟，册以椟计参差匀。三万六千括象数，二十八舍环星辰。

内以经部外子史，经纬表里齐衡钧。芸香宝气近帝座，四壁彝训敷言申。

义文字画即河洛，范畴锡福于下民。线装黄袱珍重捧，字字伦叙纲纪陈。

鱼鲁常教忆扫叶，典谟岂止思书绅。臣自去冬忝再入，屈指癸岁交庚辛。

阁旁小松昔新植，已复茂绿承温仁。冉冉红云傍檐宿，𠴨𠴨好鸟来喧晨。

但给扫除亦荣幸，何况登阁绸书人。徘徊直房过亭午，红墙柳拂波粼粼。
谢王敦玉惠双兔
李处权（宋代）

惟兹衣褐徒，功用莫与大。
驰骋文字间，下上无不载。
卓哉昌黎公，毫端跨百代。
传纪何新奇，不泯良有赖。
先生胸次广，万窍号一噫。
学成身益穷，动辄与时背。
兴怜不肖子，磨砻去瑕颣。
辛勤三十年，所得才稊稗。
遗我虽八蹄，高义意有在。
想当避鹘拳，冈垄如历块。
束缚谅何施，拙情甘自退。
笔砚行且焚，重垂儿子戒。
方当事口腹，坐与巨觥对。
闭门拥红炉，大爵资一快。
同信守赵诚司封会灵山亭
赵抃（宋代）

寺亭高绝面灵山，迤逦群峰不可攀。登赏谁知贤者乐，狱扉空冷讼筒閒。
座间和念东先生
唐梦赉（清代）

柳浪捎檐泛曲尘，相逢一日罢樵薪。谁知羯鼓催花者，总是芒鞋访道人。

大笑裸虫皆奇客，偏宜野鹤似闲身。龙华盛会吾徒在，莫待僧瓷话宿因。
谢毕令
徐积（宋代）

一身多难过春风，两眼未见花枝红。近来废却无限吟，今年自觉诗无功。

毕令与我好相识，遗我春醅表胸臆。

知我爱酒兼爱诗，使我吟哦醉春色。春色半酣正二月，草头争露花争裂。

是花是草属诗家，若无此酒几虚设。此酒有似君德醇，先入六腑搜吟魂。

相将醉魄御烟云，游遍江淮无限春。
上平江徐侍郎十绝句 其七
曾协（宋代）

不但宽平似有功，笔端重睹建安风。邦人竞劝金钟釂，愿见君侯圣一中。
简雪心安上人
朱希晦（元代）

意行无远近，得得扣柴扉。鼎出金芽细，盘堆紫蕨肥。

看云忘世虑，指日悟禅机。错比陶元亮，重来尽醉归。
江阔
陈允平（宋代）

江阔雁声遥，何人共寂寥。
青天不可问，明月若为邀。
侠士夸骑鹤，蛮奴学射雕。
平生堂下柳，聊复伴秋宵。
内阁春帖子
夏竦（宋代）

缇室葭灰飞候管，彤闱天路起和风。
六宫永被河洲化，穆穆芳猷佐圣功。
出塞·涿州沙上饮盘桓
王安石（宋代）

涿州沙上饮盘桓，
看舞《春风小契丹》。
塞雨巧催燕泪落，
蒙蒙吹湿汉衣冠！
题边鲁生花木翎毛四首 其二
许及之（宋代）

南国枇杷熟，卑枝结子多。一双拖白练，飞堕绿林阿。
蜀王入大慈寺听讲（天复三年作）
贯休（唐代）

玉节金珂响似雷，水晶宫殿步裴回。只缘支遁谈经妙，

所以许询都讲来。帝释镜中遥仰止，魔军殿上动崔巍。

千重香拥龙鳞立，五种风生锦绣开。宽似大溟生日月，

秀如四岳出尘埃。一条紫气随高步，九色仙花落古台。

谢太傅须同八凯，姚梁公可并三台。登楼喜色禾将熟，

望国诚明首不回。驾驭英雄如赤子，雌黄贤哲贡琼瑰。

六条消息心常苦，一剑晶荧敌尽摧。木铎声中天降福，

景星光里地无灾。百千民拥听经座，始见重天社稷才。
解语花（东湖赋莲后五日，双苞呈瑞。昌化史君持以见遗，因用时父韵）
赵以夫（宋代）

红香湿月，翠影停云，罗袜尘生步。并肩私语。知何事、暗遣玉容泣露。闲情最苦。任笑道、争妍似妒。倒银河，秋夜双星，不到佳期误。

拟把江妃共赋。当时携手，烟水深处。明珠溅雨。凝脂滑、洗出一番铅素。凭谁说与。莫便化、彩鸾飞去。待玉童，双节来迎，为作芙蓉主。
老钦阇黎以政和七年九月十七日夜圆寂趺坐如生道俗叹仰邑丞向仁叔作偈赞悼因次其韵 其二
李光（宋代）

老人端悟上乘禅，夜壑藏舟已脱然。认得本来无一物，不将三观浪流传。
句
释智仁（宋代）

行客莫轻瑕璧谤，立人怀抱自分明。
读元次山诗有感而作
丘葵（宋代）

民病未苏息，谁为远道州。
争趋热翕翕，不念冷飕飕。
摧剥先虫户，差科及钓舟。
君门千万里，欲往诉无由。
丙午岁与府中诸君重游张氏园慨然成诗
强至（宋代）

醉书曾记并游人，今日重游墨尚新。
对酒年来惊白发，惜花时尚数青春。
四方散落几交臂，万事参差一病身。
傍水园林自萧洒，不须出郭远风尘。
湖州歌九十八首 其九十一
汪元量（宋代）

江南郡守列金阶，内里华筵日日排。
文武官僚多二品，还乡尽带虎头牌。
次韵丁簿杂兴
汪晫（宋代）

祥凤鸣高梧，{左斤右鸟}鷃伏短篱。
人行谨所趋，畏途或平逵。
如饮钵中水，冷暖能自知。
我愿歌考槃，侯遇亦未迟。
送喻叔奇工部知括苍二首
张镃（宋代）

三见中朝入，徐行每后人。
功庸身较晚，名誉众常新。
有句须同咏，今离似所亲。
政成应必报，山郡易回春。
吴鼓吹曲十二曲 其九 章洪德
佚名（魏晋）

章洪德。迈威神。感殊风。怀远邻。平南裔。齐海滨。越裳贡。扶南臣。

珍货充庭。所见日新。
减字木兰花
朱敦儒（宋代）

挼花弄扇。碧斗遥山眉黛晚。白玉阑干。倚遍春风翠袖寒。

难寻可见。何似一双青翅燕。人瘦春残。芳草连云日下山。
挽张金都郎中词
戴栩（宋代）

唤作郎官三十年，淡於名爵自应贤。
摩天灵焰诸生笔，匝地春风使者旃。
手种路松添墓色，门开族井冽炊泉。
淳熙耆旧今无几，忍把豪华万口传。
先君澹足公忌日作
屈大均（明代）

早孤无禄甚，三十七年哀。不仕空承志，非时敢见才。

贫怜三世食，老恨五男催。岁岁当残腊，呜呜哭草莱。
与莫同年雨中饮湖上
苏轼（宋代）

到处相逢是偶然，梦中相对各华颠。
还来一醉西湖雨，不见跳珠十五年。
久雨
释永颐（宋代）

山房十日雨，仰栋持行蜗。
笋暗风庭竹，萱凝晚砌花。
罂红留夕火，焙绿荐春芽。
滴滴西窗下，清泉满石洼。
放舟蓬莱阁下
戚继光（明代）

三十年来续旧游，山川无语自悠悠。
沧波浩荡浮轻舸，紫石崚嶒出画楼。
日月不知双鬓改，乾坤尚许此身留。
从今复起乡关梦，一片云飞天际头。
扬州怀古十六首 其十三
何震彝（清代）

楼阁玲珑百宝装，延和奢丽甲维扬。最怜纸醉金迷地，转瞬都成瓦砾场。
宫词
宋白（宋代）

月殿闻随羽客过，桂宫门外近天河。
常娥装束还何似，潜问君王记得么。
题中山郎中华严川墅
文彦博（宋代）

城南风物胜，最胜是华严。谢墅偏幽寂，颜郎此退潜。

流泉清绕砌，列岫翠当檐。更爱村桥畔，杨花扑酒帘。
双照八咏 其六 钟度前溪
成鹫（清代）

圆音疏节出空山，早晚重门未易关。萝月松风留不住，却随流水到人间。
病宫人（一作张祜诗）
袁不约（唐代）

佳人卧病动经秋，帘幕褴縿不挂钩。四体强扶藤夹膝，

双环慵整玉搔头。花颜有幸君王问，药饵无徵待诏愁。

惆怅近来销瘦尽，泪珠时傍枕函流。